3 novény k sv. Rite

Vydal: © Zachej.sk, 2019

Zostavil a autor: © P. Juraj Pigula OSA

Grafika: Tomáš Kyška

Jazyková korektúra: Erika Brezánska

Nihil obstat: Mons. prof. Gabriel Ragan

Imprimatur: Mons. Stanislav Stolárik, 27.11.2014, Košice, Prot. n. 1156/14

Novény sú zostavené podľa textov prevzatých z Kláštora sv. Rity v Casci, Taliansko.

Publikované s láskavým dovolením spoločnosti Monastero Santa Rita, Taliansko.

Citáty zo Svätého písma použité v knihe sú podľa vydania Spolku svätého Vojtecha z roku 2005.

ISBN: 978-80-8211-009-1

Sv. Rita nasledovala spiritualitu sv. Augustína a stala sa vernou učeníčkou Ukrižovaného. Odovzdala nám posolstvo, ktoré sa vynára z jej života. Pokora a poslušnosť boli cestou, po ktorej kráčala až k úplnému pripodobneniu sa tomu, ktorý bol pre nás ukrižovaný.

Sv. Ján Pavol II.

Prečo sa modlíme novénu (deviatnik)

Novéna alebo deviatnik patrí do ľudovej zbožnosti a tradície Cirkvi. Pozostáva poväčšine z predpísaných modlitieb, ktoré sa opakujú deväť dní po sebe. Názov novéna pochádza z latinského slova novenus (deviaty). Zvyčajne má za cieľ pripraviť veriaceho uvedomelejšie na nejakú slávnosť, ako sú Vianoce, Turíce alebo mariánske sviatky a sviatky svätých. V Cirkvi sa rozšírila aj novéna, v ktorej si jednotlivý veriaci vyprosuje špecifickú milosť, nepripravuje sa však na žiaden sviatok. Tento spôsob modlitby novény vychádza z konkrétnej potreby života modliť sa a prosiť za konkrétnu vec počas liturgického roka.

Novénou sa teda kresťan nielen pripravuje na nejaký sviatok, ale dáva si predsavzatie prosiť Pána o nejakú milosť. Táto milosť, dar, o ktorý prosí Pána aj prostredníctvom svätých, môže byť konkrétna alebo všeobecná.

Novéna alebo deviatnik ako modlitba prosby pochádza zo starovekej tradície Cirkvi. Inšpiruje sa modlitbou apoštolov, ktorí boli zhromaždení okolo Panny Márie vo večeradle počas deviatich dní, ktoré oddeľovali Nanebovstúpenie Pána od Zoslania Ducha Svätého na päťdesiaty deň (Turíce) (porov. Sk 2,1-4).

Každá novéna si dáva za cieľ duchovné dobrá a s tým mnohokrát spojené aj konkrétne materiálne dobrá, ktoré vyprosuje. Žiaden aspekt nášho života nie je ľahostajný alebo cudzí nášmu nebeskému Otcovi. On nám rád dáva každú milosť, každý dar, ktorý umožňuje duchovný rast. Jedinou podmienkou je, aby sme ho o to prosili: „Proste a dostanete“ (Mt 7,7).

Náš nebeský Otec dáva dobré dary svojim deťom. Počúva a vypočuje naše modlitby v určenom čase, ktorý jedine jemu patrí poznať. Mnohokrát sa naše očakávanie nezhoduje presne s jeho vôľou. Veríme však, že žiadnu modlitbu nenechá bez vypočutia a sme si istí, že všetko slúži na dobré tým, čo milujú Boha (porov. Rim 8,28). Novéna prináša dobré (plody) ovocie, keď ju vykonáme s horlivosťou a v absolútnom odovzdaní sa do Božej vôle.

Ďalšou vlastnosťou modlitby prosby, ktorá sa prejavuje v novéne, je vytrvalosť. Túto vytrvalosť v modlitbe navrhoval aj sv. Pavol Solúnčanom: „Neustále sa modlite“ (1 Sol 5,16). Apoštol takto radil veriacim, lebo vedel, ako je neustála prosba, vyslovená s dôverou, najlepším prostriedkom na získanie toho, po čom túžime. Môžeme si pripomenúť aj podobenstvo o neodbytnom priateľovi (Lk 11,5-8). Tento sa v noci obrátil na svojho priateľa, ktorý už ležal v posteli s celou rodinou a prosil ho o chlieb. Priateľ, ktorý spal, mu však po jeho neodbytnom naliehaní dal to, čo potreboval.

Nádherným príkladom modlitby s dôverou je sv. Rita. Jej modlitba sa vyznačovala vytrvalosťou a odovzdanosťou sa do Božej vôle. Sv. Rita sa dlho a vytrvalo modlila za svojho manžela, neskôr za deti a za odpustenie a zmierenie v rodine a v celej Roccaporene a Casci. Ako mníška v kláštore sv. Magdalény v Casci pokračovala vo svojom živote modlitby a odovzdanosti Bohu do konca svojho života a aj my dnes čerpáme a zberáme plody vďaka svätosti tejto malej ženy z Umbrie.

Novény, ktoré vám ponúkame, sú spôsobom, ako spoznávať Božiu lásku a silu Božieho milosrdenstva cez príklad sv. Rity. Nech všetkým ctiteľom sv. Rity pomôžu tieto novény získať jej cnosti, aby boli nositeľmi modlitby, pokoja, odpustenia a zmierenia.

P. Juraj Pigula OSA

1. Malá novéna k sv. Rite

Návod k modlitbe Malej novény:

Počas deviatich dní sa každý deň modlíme celý text, ktorý nasleduje. Päť krátkych modlitieb je zakončených modlitbou Sláva Otcu, po nich nasleduje Modlitba za ovocie Ducha, Otče náš a záverečná modlitba.

V mene Otca i Syna i Ducha Svätého. Amen.

Uctievame si ťa, sv. Rita, pre tvoju vernosť krstným sľubom. Prihováraj sa za nás u Pána, aby sme dôsledne a radostne žili svoje povolanie k svätosti tým, že budeme stále premáhať zlo dobrom.

Sláva Otcu.

Uctievame si ťa, slávna svätá z Cascie, pre tvoju lásku k modlitbe vo všetkých stavoch života. Pomôž nám, aby sme zostali zjednotení s Ježišom, pretože bez neho nemôžeme nič urobiť a len vzývaním jeho mena môžeme byť spasení.

Sláva Otcu.

Uctievame si ťa, svätá odpustenia a pokoja, pre silu a odvahu, ktoré si prejavila v najtragickejších momentoch svojho života. Prihováraj sa za nás u Pána, aby sme premáhali každú nedôveru a strach tým, že budeme veriť vo víťazstvo lásky aj v najťažších situáciách.

Sláva Otcu.

Uctievame si ťa, sv. Rita, vzor rodinného života, pre príklad cnosti, ktorý si nám zanechala ako dcéra, ako manželka a matka, ako vdova a rehoľníčka. Pomôž nám, aby sme uplatňovali dary, ktoré sme dostali od Pána tým, že budeme rozsievať nádej a pokoj pri plnení svojich každodenných povinností.

Vážení čtenáři, právě jste dočetli ukázku z knihy 3 novény k sv. Rite.
Pokud se Vám líbila, celou knihu si můžete zakoupit v našem e-shopu.